ফেসবুকের মতো সোশ্যাল মিডিয়ায় পুলিশ-প্রশাসনের বিরুদ্ধে অনেকেই ক্ষোভ উগরে দেন। এই ধরনের অভিযোগ যুক্তিযুক্ত হোক না হোক, অনেক সময়ই অশ্লীল মন্তব্য ছুড়ে দেওয়া হয় পুলিশ-প্রশাসনের উদ্দেশে।
এবার এমনই মন্তব্য করার মাশুল গুনলেন বালুরঘাট শহরের কয়েকজন বাসিন্দা। পুজোর সময়ে বাইক চলাচলে নিষেধাজ্ঞা জারি নিয়ে ফেসবুকে অশ্লীল মন্তব্য করার অভিযোগে রাষ্ট্রায়ত্ত ব্যাংকের কর্মী-সহ দু’জনকে গ্রেফতার করল পুলিশ। গ্রেফতার হওয়া দু’জনের নাম দেবজিৎ রায় ও অনুপম তরফদার। এঁদের মধ্যে অনুপম তরফদার রাষ্ট্রায়ত্ত ব্যাঙ্কের কর্মী। 
বালুরঘাটে ধৃত ২, দেখুন ভিডিও
 

 
সপ্তাহ কয়েক আগে দুর্গা পুজোর দিনগুলিতে পুলিশ প্রশাসন বিকেল ৪টা থেকে পরদিন ভোর ৪টা পর্যন্ত বালুরঘাট শহরে বাইক ও চার চাকার গাড়ি চলাচলে নিষেধাজ্ঞা জারি করেছিল। যা নিয়ে বাইক আরোহীদের একাংশের মধ্যে তীব্র ক্ষোভের সৃষ্টি হয়েছিল। কয়েকজন বিষয়টি নিয়ে ফেসবুকে পুলিশের বিরুদ্ধে সরব হয়ে অশ্লীল মন্তব্য করেন। এমনকী পুলিশের সঙ্গে কুকুরের তুলনা টানা হয়। আক্রমণ করা হয় সংবাদমাধ্যমকেও।
যাঁরা এই ধরনের অশ্লীল মন্তব্য করেছিলেন, তাঁদের বিরুদ্ধে তথ্যপ্রযুক্তি আইনে মামলা করে পুলিশ। বৃহস্পতিবার তাঁদের মধ্যে থেকে দেবজিৎ রায় ও অনুপম তরফদার নামে দুই অভিযুক্তকে গ্রেফতার করা হয়। পুলিশে সূত্রে দাবি করা হয়েছে, অভিযুক্তদের মধ্যে কয়েকজন কবি এবং শিল্পীও রয়েছেন।
অভিযুক্তদের পরিবারের পক্ষ থেকে অবশ্য পুলিশের বিরুদ্ধে প্রতারণার অভিযোগ আনা হয়েছে। তাঁদের দাবি, থানায় জিজ্ঞাসাবাদ করা হবে বলে দু’জনকে বাড়ি থেকে ডেকে নিয়ে যাওয়া হয়। পরে থানায় তাঁদের গ্রেফতার করা হয়।
ধৃতদের পরিবারের কী অভিযোগ, দেখুন ভিডিও ২